[{"text_idx": "#000000", "text": "Democratiaid Rhyddfrydol i bleidleisio ar benodiad addysg"}, {"text_idx": "#000001", "text": "Mae unig Aelod Cynulliad y Democratiaid Rhyddfrydol wedi dweud nad yw hi'n cymryd yn ganiataol y bydd hi'n cael cefnogaeth ei phlaid fel yr Ysgrifennydd Addysg."}, {"text_idx": "#000003", "text": "Ond mae'n rhaid i'r penodiad gael ei gymeradwyo gan aelodau'r blaid yng Nghymru mewn cynhadledd arbennig ddydd Sadwrn."}, {"text_idx": "#000004", "text": "Mae'n gwadu y bydd y swydd yn golygu na fydd ei phlaid yn bodoli bellach yn y Cynulliad."}, {"text_idx": "#000005", "text": "Dywedodd yr AC ar gyfer Brycheiniog a Maesyfed: \"Dwi ddim yn cymryd dim yn ganiataol o fewn gwleidyddiaeth."}, {"text_idx": "#000006", "text": "\"Yr hyn sydd yn gre\u0302t am fod yn aelod o'r Democratiaid Rhyddfrydol yng Nghymru ydy mai nid penderfyniad i unigolyn yw hyn. Bydd bob aelod o'r blaid yn cael cyfle i ddweud eu dweud ac i bleidleisio ar y penderfyniad.\""}, {"text_idx": "#000007", "text": "Wrth ateb y cwestiwn yngly\u0302n ag os yw'r blaid yn bodoli nawr o fewn y Cynulliad o achos y penodiad dywedodd: \"Mae'n bodoli o fewn ro\u0302l y gweinidog yn y cabinet, gobeithio os bydd y blaid yn cymeradwyo'r apwyntiad, trwy weithredu polisi\u0308au'r Democratiaid Rhyddfrydol a dylanwadu ar yr agenda. Mae hynny yn llawer cryfach na bod yn aelod cynulliad unigol ar y meinciau cefn.\""}, {"text_idx": "#000009", "text": "Mae dau gynghorydd o fewn y blaid wedi dweud y byddan nhw'n cefnogi'r penodiad."}, {"text_idx": "#000010", "text": "Wrth siarad ar y Post Cyntaf dywedodd Aled Morris Jones, cynghorydd ar Gyngor Mo\u0302n: \"Mae'n debyg bod Kirsty wedi llwyddo i gael cefnogaeth i bolisi\u0308au'r blaid ar leihau nifer y plant mewn dosbarthiadau babanod; ysgolion cefn gwlad; amaeth ac arian at adeiladu tai fforddiadwy."}, {"text_idx": "#000011", "text": "\"Mae'n wych bo ni di cael hyn drwy ddylanwad Kirsty Williams. Dyma rai o'r blaenoriaethau sy'n cael sylw gan lywodraeth Cymru dros y cyfnod nesa a da o beth y bydd Kirsty Williams yna."}, {"text_idx": "#000012", "text": "\"Fe fydd 'na nifer o aelodau yn gefnogol i Kirsty fory (yn y cyfarfod arbennig) ac mae'n bwysig ein bod yn cael gweithredu rhai o'n polisi\u0308au ni.\""}, {"text_idx": "#000013", "text": "Dywedodd Ceredig Davies, arweinydd y blaid ar Gyngor Ceredigion: \"Mae'n amlwg ein bod wedi dysgu gwersi o'r hyn ddigwyddodd pan fu Nick Clegg mewn clymblaid."}, {"text_idx": "#000014", "text": "\"Ond fe fydd y cytundeb yma o fudd i'n haelodau ni ac yn dangos y byddwn ni'n gallu cael ein gwerthoedd."}, {"text_idx": "#000015", "text": "\"Mae gan Kirsty brofiad ac mae hyn yn dangos hynny ac mae ein llwyddiant yn y Cynulliad eisoes yn dangos hynny.\""}, {"text_idx": "#000021", "text": "'Mae'r Gymraeg yn iaith wyddonol'"}, {"text_idx": "#000029", "text": "Cysylltwch a\u0302 niTabledi a ffonau symudolHefyd yn Gymraeg"}]